ΓΡΑΠΤΗ ΕΡΩΤΗΣΗ P-0290/98 υποβολή: Jan Bertens (ELDR) προς την Επιτροπή (5 Φεβρουαρίου 1998)

Θέμα: Διπλωματική εκπροσώπηση της ΕΕ στη Μαλαισία

Γνωρίζει άραγε η Επιτροπή:

1. Ότι το εξωτερικό εμπόριο μεταξύ Μαλαισίας και ΕΕ είναι περίπου του ιδίου μεγέθους με το εμπόριο μεταξύ Μεξικού, Ρωσίας ή Βραζιλίας και ΕΕ;

2. Ότι η Μαλαισία, από πολιτικής άποψης, αποτελεί χώρα-κλειδί στη Νοτιοανατολική Ασία;

3. Ότι ένα μεγάλο μέρος των τροπικών δασών που απέμειναν βρίσκονται στη Μαλαισία και ότι αντιμετωπίζονται μεγάλα προβλήματα στην προστασία αυτών των δασών;

4. Ότι και τα 15 κράτη μέλη της ΕΕ διαθέτουν πρεσβεία στη Μαλαισία, γεγονός το οποίο αποδεικνύει πως υπολογίζουν τη σημασία αυτής της χώρας, και ότι η Επιτροπή, στα πλαίσια της Συνθήκης του Μάαστριχτ, οφείλει να διαδραματίσει συντονιστιμό ρόλο μεταξύ αυτών των πρεσβειών;

5. Ότι η Μαλαισία είναι εξίσου σημαντική για την ΕΕ με άλλες χώρες όπως το Πράσινο Ακρωτήρι, η Σρι Λάνκα και τα Φίτζι, όπου η ΕΕ διαθέτει μόνιμη εκπροσώπηση;

6. Ότι η Ομάδα Πρεσβευτών στη Μαλαισία ζήτησε εγγράφως από την ΕΕ την εγκατάσταση μιας αντιπροσωπείας της ΕΕ στη Μαλαισία;

7. Θα μπορούσε άραγε η Επιτροπή να εξηγήσει, υπό το φως των απαντήσεων στις ως άνω έξι ερωτήσεις, για ποιό λόγο η ΕΕ δεν διαθέτει αντιπροσωπεία στη Μαλαισία;

Απάντηση του κ. Van den Broek εξ ονόματος της Επιτροπής (27 Φεβρουαρίου 1998)

1. Η Επιτροπή γνωρίζει πολύ καλά το γεγονός ότι η Μαλαισία είναι σημαντικός εμπορικός εταίρος της Κοινότητας.

2. Η Επιτροπή γνωρίζει επίσης ότι η Μαλαισία παίζει σημαντικό πολιτικό ρόλο στην νοτιοανατολική Ασία και πληροφορεί ότι η Μαλαισία, έχει ρόλο-κλειδί στη συνεργασία μεταξύ των χωρών του Συνδέσμου των κρατών της Νοτιοανατολικής Ασίας (ASEAN) και, γενικότερα, στην όλη περιοχή.

3. Η Επιτροπή γνωρίζει καλά ότι είναι γεγονός ότι σημαντικό τμήμα των τροπικών δασών που έχουν εναπομείνει, βρίσκεται στη Μαλαισία και ότι η διατήρησή τους, ιδιαίτερα στις επαρχίες Sarawak και Sabah, αποτελεί σημαντική πρόκληση. Η Κοινότητα ενεργεί στον τομέα αυτόν μέσω προγραμμάτων που χρηματοδοτούνται από το κονδύλιο του προϋπολογισμού για τα τροπικά δάση.

4. Η Επιτροπή γνωρίζει πλήρως τον σημαντικό ρόλο που έχει να παίξει η Μαλαισία σε συντονισμό με τα κράτη μέλη της Κοινότητας. Ο επικεφαλής της αντιπροσωπείας της Επιτροπής στο Μπανγκόκ είναι επίσης διαπιστευμένος στην κυβέρνηση της Μαλαισίας και παίζει έναν πλήρη ρόλο στις συναντήσεις που συγκαλούνται από τα κράτη μέλη στην Κουάλα Λουμπούρ.

5. Η Επιτροπή γνωρίζει τη σημασία που έχει μια χώρα σαν τη Μαλαισία. Σε χώρες όπως το Πράσινο Ακρωτήριο, η Σρι Λάνκα ή οι νήσοι Φίτζι, η Επιτροπή έχει διευθύνει για πολλά χρόνια σημαντικά προγράμματα βοήθειας για την ανάπτυξη, τα οποία χρειάζονται στενή και συνεχή παρακολούθηση.

6. Είναι αλήθεια ότι η ομάδα πρέσβεων των κρατών μελών στη Μαλαισία εξέφρασε την επιθυμία να δημιουργήσει η Επιτροπή μια αντιπροσωπεία.

7. Οπωσδήποτε, η Επιτροπή εξετάζει τώρα τις προτεραιότητές της στην εξέλιξη του δικτύου της εξωτερικής της εκπροσώπησης, πράγμα που μπορεί να οδηγήσει στο άνοιγμα νέων αντιπροσωπειών και στην αλλαγή ή στο κλείσιμο αντιπροσωπειών που ήδη υπάρχουν, εντός του αυστηρού πλαισίου που ορίζουν οι αρχές επί του προϋπολογισμού Το ενδεχόμενο άνοιγμα μιας αντιπροσωπείας στη Μαλαισία θα εξεταστεί μέσα στο πλαίσιο αυτό.